**„Commody“ atveria kolekcionavimo galimybes visiems: tapkite legendinio „Porsche 911 Turbo“ bendrasavininku**

**Kolekcinių automobilių platforma „Commody“ atveria iki šiol tik siauram ratui prieinamą kolekcinių automobilių rinką plačiajai visuomenei ir pristato pirmąjį investicinį automobilį. Nuo šiol kiekvienas norintis gali tapti legendinio 2003 m. „Porsche 911 Turbo“, dar žinomo kaip „Porsche 996“, bendrasavininku bei kurti savo svajonių kolekciją.**

Pirmasis parduodamas automobilis – išskirtinis ryškiai geltonas (angl. „Speed Yellow“) 2003 m. „Porsche 911 Turbo“ (996) su X50 galios paketu ir itin retu žalios (angl. „Nephrite Green“) spalvos interjeru.

„Porsche 911 Turbo“ (996) iš esmės pakeitė žmonių suvokimą apie 911 – naujas dizainas, vandeniu aušinamas variklis ir atnaujinta architektūra ne tik įtvirtino „Porsche“ kaip inovacijų lyderį, bet ir pradėjo naują legendos etapą. Būtent dėl šių savybių šis modelis šiandien laikomas išskirtiniu kolekcininkų taikiniu: X50 komplektacija su mechanine pavarų dėže vertinama kaip kolekcinio automobilio etalonas, o ryškiai geltono kėbulo ir žalios spalvos interjero konfigūracijų pasaulyje tėra vienetai. Tai tikro žinovo automobilis, suteikiantis vairavimo patirtį, pranokstančią net brangesnius konkurentus. Nuo šiol kiekvienas gali tapti tokių automobilių bendrasavininku ir investuoti vos nuo 25 eurų“, – sako „Commody“ įkūrėjas, finansų ekspertas ir investuotojas Vilius Oškeliūnas.

**Teisiškai patvirtinta nuosavybė**

Kiekvienas kolekcinis automobilis „Commody“ platformoje padalijamas į ribotą skaičių kolekcinių vienetų, suteikiančių galimybę tapti realiu, teisiškai įregistruotu automobilio bendrasavininku. Įsigyti vienetai iš karto priskiriami investuotojo paskyrai, o nuosavybės duomenys registruojami blokų grandinės (angl. „blockchain“) sistemoje, taip užtikrinant skaidrumą ir patikimumą.

Kai visi kolekciniai vienetai išparduodami, automobilis perkeliamas į specialiai jam sukurtą specialios paskirties bendrovę (SPV), atstovaujančią visiems bendrasavininkams – įskaitant ir pirminį kolekcininką. SPV tampa oficialiu automobilio savininku, registruotu valstybės įmonėje „Regitra“, o kiekvienam bendrasavininkui išduodamas skaitmeninis nuosavybės sertifikatas, patvirtinantis įsigytų vienetų priskyrimą.

Automobilis lieka patikimo saugotojo – pirminio kolekcininko, muziejaus ar „Commody“ partnerio – globoje. Jis atsakingas už laikymą, techninę priežiūrą, draudimą ir kitus automobilio išlaikymo kaštus. Taip automobilis išlieka profesionaliose rankose, o investuotojų nuosavybė užtikrinama tiek teisiškai, tiek skaitmeniniu būdu.

**Vertę užtikrina draudimas**

Investicija į kolekcinį automobilį ne tik yra maksimaliai apsaugota, bet ir ilgainiui dažnai įgauna papildomos vertės. Pirmojo parduodamo „Porsche 911 Turbo“ vertę, siekiančią 128 500 eurų, nustatė „Commody“ partneriai – viena didžiausių Europos kolekcinių automobilių vertinimo bendrovių „Classic Car Ratings“ (CCR), įvertinusi daugiau nei 600 tūkst. automobilių ir sukaupusi 20 metų istorinius duomenis apie 60 tūkst. modelių vertės pokyčius.

„Porsche 911 Turbo“ apdraustas specialiu kolekcinio turto draudimu, įsigytu iš vienos didžiausių pasaulyje draudimo bendrovių – „Arch Insurance“. Jo suma atitinka CCR nustatytą automobilio vertę, o sąlygos, be papildomų apsaugų nuo nelaimingų atsitikimų, riboja metinę ridą iki 500 km.

Kartu „Commody“ siekia, kad kolekcionavimas būtų ne tik investicija, bet ir įtraukianti patirtis. Virtualiame garaže bendrasavininkai galės ne tik matyti savo įsigytus automobilius, bet ir stebėti kolekcijos vertę, kuri automatiškai atnaujinama kas ketvirtį, sekti savo įsigijimų istoriją bei dalyvauti specialiai bendrasavininkams skirtuose renginiuose. Tokiu būdu sukuriamas stiprus emocinis ryšys su svajonių automobiliais, o pati investicija įgauna naują, gyvą formą – ji tampa asmenine patirtimi ir dalyvavimu išskirtinėje kolekcionavimo kultūroje.

**Plėtrą skatina investuotojai**

„Commody“ jau yra pritraukusi 0,6 milijono eurų investicijų iš rizikos kapitalo fondų „Firstpick“, „Coinvest Capital“ ir šešių privačių investuotojų. Šios lėšos leidžia plėtoti platformos funkcionalumą ir užtikrinti plėtrą į Vakarų Europos bei Skandinavijos rinkas. Augantis susidomėjimas kolekciniais automobiliais ir jų ilgalaikės vertės didėjimas leidžia prognozuoti tolesnį platformos augimą visame pasaulyje.

V. Oškeliūno teigimu, šiuo metu vyksta derybos dėl išskirtinių transporto priemonių pritraukimo į platformą, kad vartotojai turėtų galimybę rinktis iš plačiausio ir vertingiausio kolekcinių automobilių asortimento. Artimiausiuose planuose – ir vienas geidžiamiausių superautomobilių.

„Siekiame, kad „Commody“ taptų vartais į kolekcinių automobilių pasaulį – vieta, kur kiekvienas entuziastas gali prisiliesti prie legendų, kurios iki šiol buvo prieinamos tik nedaugeliui. Tokie automobiliai ilgainiui dažnai generuoja didesnę grąžą nei tradiciniai investiciniai produktai, todėl be emocinės vertės jie tampa ir realia investavimo galimybe, leidžiančia išlaikyti bei auginti turto vertę“, – teigia „Commody“ įkūrėjas.

Apie „Commody“

„Commody“ – pirmoji Lietuvoje ir Europoje automobilių kolekcionavimo platforma, bendrasavininkystės teise leidžianti įsigyti dalį realaus kolekcinio automobilio. „Commody“ yra oficialiai registruota uždaroji akcinė bendrovė, veikianti ir reguliuojama pagal Lietuvos Respublikos įstatymus. „Commody“ įkūrėjai – finansų, finansinių technologijų ir automobilių ekspertai. Daugiau informacijos: [commody.com](http://commody.com).

**Daugiau informacijos:**Lukas Mikelaitis

co:agency

+370 612 62326

lukas@coagency.lt